Document ID: 31997D0562

Odločba Komisije
z dne 28. julija 1997
o posebnih pogojih za uvoz školjk, iglokožcev, plaščarjev in morskih polžev s poreklom iz Tajske
(Besedilo velja za EGP)
(97/562/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/492/EGS z dne 15. julija 1991 o zdravstvenih pogojih za proizvodnjo in dajanje na trg školjk [1], kakor je bila spremenjena z Aktom o pristopu Avstrije, Finske in Švedske, in zlasti člena 9(3)(b) Direktive,
ker je po tajski zakonodaji za pregled zdravstvenega stanja školjk, iglokožcev, plaščarjev in morskih polžev ter za spremljanje higienskih in sanitarnih pogojev proizvodnje pristojen Oddelek za ribolov (Služba za preglede in nadzor kakovosti rib) (FIQCD) Ministrstva za kmetijstvo in zadruge; ker ista zakonodaja pooblašča FIQCD, da odobri ali prepove nabiranje školjk, iglokožcev, plaščarjev in morskih polžev na določenih območjih;
ker so FIQCD in njegovi laboratoriji sposobni uspešno preverjati uporabo veljavnih zakonov na Tajskem;
ker so se tajski pristojni organi obvezali, da bodo Komisiji redno in hitro posredovali podatke o prisotnosti planktona, ki vsebuje toksine, na območjih nabiranja;
ker so tajski pristojni organi predložili uradna zagotovila v zvezi s skladnostjo z zahtevami iz poglavja V Priloge k Direktivi 91/492/EGS in z zahtevami, enakovrednim zahtevam, določenim v navedeni direktivi, za razvrščanje proizvodnih in distribucijskih območij, za odobritev odpremnih in čistilnih centrov ter za spremljanje proizvodnje;
ker je Tajska upravičena do vključitve na seznam tretjih držav, ki izpolnjujejo pogoje enakovrednosti iz člena 9(3)(a) Direktive 91/492/EGS;
ker želi Tajska v Skupnost izvažati zamrznjene ali predelane školjke, iglokožce, plaščarje in morske polže, ki so bili sterilizirani ali toplotno obdelani v skladu z zahtevami Odločbe Komisije 93/25/EGS [2], kakor je bila spremenjena z Odločbo 97/275/ES [3];
ker je zato treba določiti proizvodna območja, na katerih se lahko školjke, iglokožci, plaščarji in morski polži nabirajo ter izvažajo v Skupnost;
ker se morajo posebni uvozni pogoji uporabljati ne glede na odločitve, sprejete v skladu z Direktivo Sveta 91/67/EGS z dne 28. januarja 1991 o pogojih zdravstvenega varstva živali, ki urejajo dajanje živali in proizvodov iz ribogojstva na trg [4], kakor je bila nazadnje spremenjena z Direktivo 95/22/ES [5];
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Ministrstvo za kmetijstvo in zadruge, Oddelek za ribolov - Služba za preglede in nadzor kakovosti rib - (FIQCD) je tajski pristojni organ za preverjanje in potrjevanje, da školjke, iglokožci, plaščarji in morski polži izpolnjujejo zahteve Direktive 91/492/EGS.
Člen 2
Školjke, iglokožci, plaščarji in morski polži s poreklom s Tajske, ki so namenjeni za prehrano ljudi, morajo imeti poreklo iz odobrenih proizvodnih območij, naštetih v Prilogi k tej odločbi.
Člen 3
Ta odločba je naslovljena na države članice.
V Bruslju, 28. julija 1997

Labels: 0
3
18
6